1. ปัจจัยความเสี่ยง

ปัจจัยความเสี่ยงของบริษัทที่คาดว่าจะมีผลกระทบต่อผลตอบแทนจากการลงทุนของผู้ลงทุนอย่างมีนัยสำคัญมีดังนี้

1.1 ความเสี่ยงด้านลิขสิทธิ์

เนื่องจากบริษัทผลิตหนังสือการ์ตูน พ็อกเกตบุ๊ค นวนิยายกำลังภายใน และนิตยสาร
ลิขสิทธิ์จากต่างประเทศเป็นส่วนใหญ่
โดยการจัดซื้อลิขสิทธิ์จากเจ้าของลิขสิทธิ์เองหรือผ่านตัวแทนที่ได้รับลิขสิทธิ์ด้วยการทำสัญญาเป็นลายลักษณ์อักษรอย่างถูกต้อง
ตามกฎหมาย
โดยในการซื้อลิขสิทธิ์นั้นจะพิจารณาเลือกซื้อเรื่องให้ตรงกับกลุ่มเป้าหมายและเป็นที่นิยมของผู้อ่านเป็นปัจจัยที่สำคัญ
หนังสือที่บริษัทได้รับลิขสิทธิ์ทั้งการ์ตูน พ็อกเกตบุ๊ค และนวนิยายจีนกำลังภายใน
ได้รับความนิยมจากผู้อ่านเสมอมา
แสดงให้เห็นถึงประสบการณ์ของบริษัทในการเลือกลิขสิทธิ์หนังสือได้ระดับหนึ่ง นอกจากนี้
จากประสบการณ์ที่ยาวนานในการดำเนินธุรกิจสิ่งพิมพ์ของบริษัท
บริษัทจึงมีความสัมพันธ์แนบแน่นกับเจ้าของลิขสิทธิ์ในต่างประเทศ
และบริษัทจะได้รับการต่ออายุลิขสิทธิ์อยู่เสมอหากบริษัทต้องการ
ที่ผ่านมาฝ่ายต่างประเทศของบริษัทจะดำเนินการต่ออายุล่วงหน้า 3 เดือนก่อนที่ลิขสิทธิ์จะหมดอายุลง
ดังนั้นจึงไม่มีความเสี่ยงเกี่ยวกับลิขสิทธิ์

1.2 ความเสี่ยงด้านการจัดจำหน่ายหนังสือ

การจัดจำหน่ายและช่องทางการจัดจำหน่ายสำหรับธุรกิจสิ่งพิมพ์นั้น
ถือเป็นสิ่งที่สำคัญเนื่องจากเป็นรายได้หลักของบริษัท
ฉะนั้นบริษัทจึงให้ความสำคัญต่อการจัดจำหน่ายและช่องทางในการจัดจำหน่าย
ซึ่งบริษัทมีช่องทางการจัดจำหน่ายที่หลากหลาย ได้แก่ การขายผ่านเอเย่นต์ทั้งในกรุงเทพฯ
และต่างจังหวัด การขายผ่านร้านหนังสือและแผงหนังสือทั่วไป
การขายผ่านร้านหนังสือขนาดใหญ่และสาขา การขายผ่านร้านหนังสือของบริษัทซึ่งเป็นร้านขายส่ง
และร้านค้าปลีก (SMM Book Friend) นอกจากนี้ ยังมีการขายผ่านเว็บไซต์
www.bookfriendonline.com
ซึ่งเป็นช่องทางการขายใหม่เพื่อให้สามารถเข้าถึงกลุ่มลูกค้ามากขึ้น ทำให้บริษัทสามารถลด
ความเสี่ยงในเรื่องการจัดจำหน่ายลงโดยมิได้ผูกมัดหรือจำกัดกับช่องทางการจัดจำหน่ายใดเพียงช่องทางเดียว

1.3 ความเสี่ยงจากการพึ่งพิงโรงพิมพ์น้อยราย

ในการดำเนินธุรกิจสิ่งพิมพ์ของบริษัทนั้น บริษัทไม่ได้จัดพิมพ์หนังสือที่จัดจำหน่ายเอง
แต่ได้ว่าจ้างบริษัทภายนอกเป็นผู้ดำเนินการจัดพิมพ์ โดยบริษัทได้ว่าจ้าง บริษัท กิเลนการพิมพ์ จำกัด
ในการดำเนินการจัดพิมพ์หนังสือเป็นส่วนใหญ่ เนื่องจาก บริษัท กิเลนการพิมพ์ จำกัด
สามารถรองรับงานได้ทันต่อความต้องการและคุณภาพเป็นไปตามมาตรฐานที่บริษัทกำหนด
ที่สำคัญบริษัทสามารถควบคุมคุณภาพและเวลาของงานพิมพ์ได้อย่างใกล้ชิด อย่างไรก็ตาม
บริษัทอาจมีความเสี่ยงหากบริษัท กิเลนการพิมพ์ จำกัด
ไม่สามารถจัดพิมพ์หนังสือให้มีคุณภาพและทันตามความต้องการของบริษัท อย่างไรก็ตาม
บริษัทมีนโยบายที่จะลดความเสี่ยงเกี่ยวกับการพึ่งพิง โรงพิมพ์น้อยราย โดยการว่าจ้างโรงพิมพ์อื่นๆ
เพิ่มมากขึ้นเพื่อรองรับการขยายงานที่จะเกิดขึ้นในอนาคตแล้ว

1.4 ความเสี่ยงด้านการต่อสัญญาการเช่าสถานีวิทยุ

“สปอร์ตเรดิโอ” เป็นรายการวิทยุกีฬา 24 ชั่วโมงที่ได้รับความนิยมอย่างมากมาโดยตลอด
โดยเฉพาะอย่างยิ่งกลุ่มผู้ฟังที่ชื่นชอบกีฬา
แต่เนื่องจากสัญญาเช่าสถานีโดยทั่วไปจะมีอายุสัญญาคราวละ 1-2 ปี
ประกอบกับพระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียง วิทยุโทรทัศน์
และกิจการโทรคมนาคมยังไม่ประกาศใช้และไม่มีแนวทางที่ชัดเจน
จึงมีความเสี่ยงด้านสัญญาการเช่าสถานีวิทยุหากหมดสัญญา อย่างไรก็ตาม ชื่อเสียงที่สั่งสมมานานของ
“สปอร์ตเรดิโอ” เป็นจุดสนใจให้สถานีวิทยุต่างๆ ให้ความสนใจร่วมงานมาโดยตลอด
ซึ่งจากที่ผ่านมาบริษัทมีพันธมิตรให้เช่าสถานีวิทยุเพื่อออกอากาศทุกปีติดต่อกันเกือบ 10 ปี

1.5 ความเสี่ยงด้านการประสบความสำเร็จในการบริหารจัดการสาขาของร้านหนังสือ

เนื่องจากปัจจุบันบริษัทมีเป้าหมายพัฒนาร้านหนังสือ SMM Book Friend
ให้เป็นร้านหนังสือยอดนิยมสำหรับผู้รักการอ่านโดยเฉพาะกลุ่มวัยรุ่นซึ่งเป็นเป้าหมายหลัก
ซึ่งในการเปิดร้านสาขาบริษัทต้องมีการลงทุนตกแต่ง
จึงมีความเสี่ยงที่อาจจะไม่ประสบความสำเร็จหากร้านหนังสือตั้งอยู่ในทำเลที่ไม่เหมาะสมและไม่สามารถบริหารให้เกิดกำไรได้จนกลายเป็นภาระของบริษัท
บริษัทจึงมีนโยบายในการเลือกทำเลที่ตั้งในการเปิดสาขาของร้านหนังสือ SMM Book Friend
โดยเลือกจากแหล่งที่เป็นชุมชนของกลุ่มเป้าหมายโดยตรงซึ่งได้แก่กลุ่มวัยรุ่น ดังนั้น
การขยายสาขาจึงเลือกทำเลที่ตั้งตามห้างสรรพสินค้า และโรงภาพยนตร์เป็นหลัก
และเน้นการขายหนังสือหน้าร้านที่หมุนเวียนเร็วเพื่อไม่ต้องแบกภาระหนังสือคงเหลือมากนัก
บริษัทไม่มีนโยบายที่จะลงทุนในสินทรัพย์ไม่ว่าจะเป็นการซื้อหรือเซ้ง
แต่จะเป็นการเช่าเพื่อลดความเสี่ยง

1.6 ความเสี่ยงด้านราคาและความขาดแคลนวัตถุดิบ

วัตถุดิบหลักที่สำคัญของธุรกิจหนังสือ คือ กระดาษ คิดเป็นต้นทุนประมาณร้อยละ 40
ของต้นทุนการผลิตหนังสือทั้งหมด ในช่วงไตรมาสที่ 1 ถึง ไตรมาสที่ 3
บริษัทสั่งซื้อทั้งกระดาษนำเข้าจากต่างประเทศและกระดาษที่ผลิตในประเทศโดยผ่านเอเย่นต์
แต่ในไตรมาสที่ 4 บริษัทได้เปลี่ยนมาสั่งซื้อกระดาษที่ผลิตในประเทศทั้งหมดเนื่องจากมีราคาต่ำกว่า
อย่างไรก็ตามการเปลี่ยนแปลงทางด้านราคาของกระดาษจะแปรผันตามความต้องการของผู้บริโภคและปริมาณการผลิตของผู้ผลิต
(Demand & Supply) ซึ่งเป็นปัจจัยหลักในการกำหนดราคาอ้างอิงในตลาดโลก
ดังนั้นบริษัทจึงมีความเสี่ยงจากการผันผวนของราคากระดาษ
ซึ่งอาจส่งผลกระทบโดยตรงต่อต้นทุนการผลิตและกำไรสุทธิของบริษัท

จากประสบการณ์ในธุรกิจสิ่งพิมพ์และการติดตามราคากระดาษอย่างใกล้ชิดมาเป็นระยะเวลานาน
ทำให้ฝ่ายบริหารเข้าใจ ในวงจรของราคากระดาษเป็นอย่างดี
จึงมีการสั่งซื้อจากผู้ผลิตกระดาษหลายราย และฝ่ายบริหารจะติดตามราคาของกระดาษอย่างใกล้ชิด
และพิจารณาจัดซื้อวัตถุดิบล่วงหน้าอย่างเหมาะสมตามปริมาณวัตถุดิบกระดาษที่จะใช้ในการผลิตในแต่ละเดือน
ซึ่งปริมาณดังกล่าวจะ ไม่มีความผันผวนมากนัก
อีกทั้งผู้ผลิตจะสำรองกระดาษให้บริษัทตามประมาณการการใช้กระดาษไม่น้อยกว่า 3
เท่าของปริมาณที่บริษัท ใช้งานต่อเดือนอีกด้วย

1.7 ความเสี่ยงในการลงทุนในใบสำคัญแสดงสิทธิ

1.7.1 ความเสี่ยงในการลงทุนในใบสำคัญแสดงสิทธิ

บริษัทจะทำการปรับราคาการใช้สิทธิและอัตราการใช้สิทธิตามอายุของใบสำคัญแสดงสิทธิตามที่ระบุไว้ในเงื่อนไขการปรับสิทธิ
แต่เนื่องจากวิธีการปรับสิทธิดังกล่าว คำนึงถึงราคาการใช้สิทธิ ณ วันที่ปรับสิทธิเท่านั้น
โดยมิได้คำนึงถึงมูลค่าตามเวลา (Time Value) ของใบสำคัญแสดงสิทธิแต่อย่างใด
ซึ่งมูลค่าตามเวลาของใบสำคัญแสดงสิทธิจะลดลงเมื่อเวลาการใช้สิทธิของใบสำคัญแสดงสิทธิเหลือน้อยลง

1.7.2 ความเสี่ยงเรื่องผลกระทบต่อผู้ถือหุ้น (Dilution Effect)

การออกและเสนอขายหุ้นสามัญเพื่อรองรับใบสำคัญแสดงสิทธิที่ออกให้แก่กรรมการและพนักงานของบริษัทจำนวน
12 ล้านหน่วย และใบสำคัญแสดงสิทธิที่ออกให้แก่ผู้ถือหุ้นเดิมจำนวน 120 ล้านหน่วยในครั้งนี้
มีผลกระทบต่อผู้ถือหุ้นเดิมในด้านต่างๆ ดังต่อไปนี้

  (1) ผลกระทบต่อการลดลงของสัดส่วนการถือหุ้น

กรณีที่มีการใช้สิทธิตามใบสำคัญแสดงสิทธิที่ออกให้แก่กรรมการและพนักงานครบทั้งจำนวน
แต่ไม่มีการใช้สิทธิตามใบสำคัญแสดงสิทธิที่ออกให้แก่ผู้ถือหุ้นเดิม
จะทำให้สัดส่วนการถือหุ้นของผู้ถือหุ้นเดิมลดลงไม่เกินร้อยละ 4.76

กรณีที่ไม่มีการใช้สิทธิตามใบสำคัญแสดงสิทธิที่ออกให้แก่กรรมการและพนักงาน
แต่มีการใช้สิทธิตามใบสำคัญแสดงสิทธิที่ออกให้แก่ผู้ถือหุ้นเดิมโดยบุคคลอื่นที่ไม่ใช่ผู้ถือหุ้นเดิมครบทั้งจำนวน
จะทำให้สัดส่วนการถือหุ้นของผู้ถือหุ้นเดิมลดลงไม่เกินร้อยละ 33.33

กรณีที่มีการใช้สิทธิตามใบสำคัญแสดงสิทธิที่ออกให้แก่กรรมการและพนักงานครบทั้งจำนวน
และมีการใช้สิทธิตามใบสำคัญแสดงสิทธิที่ออกให้แก่ผู้ถือหุ้นเดิมโดยบุคคลอื่นที่ไม่ใช่ผู้ถือหุ้นเดิมทั้งจำนวน
จะทำให้สัดส่วนการถือหุ้นของผู้ถือหุ้นเดิมลดลงไม่เกินร้อยละ 35.48

  (2) ผลกระทบต่อราคาตลาดของหุ้น

  ไม่มีผลกระทบเนื่องจากราคาใช้สิทธิสูงกว่าราคาตลาด

  (3) ผลกระทบต่อส่วนแบ่งกําไร

  เนื่องจากผลประกอบการสำหรับปี 2551 ของบริษัทมีผลขาดทุนทั้งสิ้น 102.85 ล้านบาท
  หรือคิดเป็นขาดทุน 0.43 บาทต่อหุ้น
  จึงไม่สามารถคำนวณผลกระทบด้านการลดลงของส่วนแบ่งกำไร

1.8 ความเสี่ยงด้านการให้สินเชื่อ

บริษัทมีความเสี่ยงด้านการให้สินเชื่อจากการไม่ได้รับชำระหนี้จากลูกหนี้การค้า อย่างไรก็ตาม
บริษัทมีการพิจารณาความสามารถในการจ่ายชำระหนี้ของลูกหนี้การค้าแต่ละรายในการพิจารณาให้สินเชื่อและได้พิจารณาตั้งค่าเผื่อหนี้สงสัยจะสูญสำหรับลูกหนี้การค้าตามนโยบายการบัญชี
ซึ่งฝ่ายบริหารเชื่อว่าเพียงพอแล้ว